“เขาไปพักที่บ้านของคนบาป”

พระเยซูเจ้าและศักเคียส

Lectio : พระเจ้าตรัส

ลูกา 19:1-10

พระเยซูเจ้าเสด็จเข้าเมืองเยรีโคและกำลังจะเสด็จผ่านเมืองนั้น ชายคนหนึ่งชื่อศักเคียส เป็นหัวหน้าคนเก็บภาษี เป็นคนมั่งมี เขาพยายามมองดูว่าใครคือพระเยซูเจ้า แต่ก็มองไม่เห็นเพราะมีคนมากและเพราะเขาเป็นคนร่างเตี้ย เขาจึงวิ่งนำหน้าไป ปีนขึ้นต้นมะเดื่อเทศ เพื่อให้เห็นพระเยซูเจ้า เพราะพระองค์กำลังจะเสด็จผ่านไปทางนั้น เมื่อพระเยซูเจ้าเสด็จมาถึงที่นั่น ทรงเงยพระพักตร์ขึ้นทอดพระเนตรตรัสกับเขาว่า ‘ศักเคียส รีบลงมาเถิด เพราะเราจะไปพักที่บ้านท่านวันนี้’ เขารีบลงมาต้อนรับพระองค์ด้วยความยินดี ทุกคนที่เห็นต่างบ่นว่า ‘เขาไปพักที่บ้านคนบาป’ ศักเคียสยืนขึ้นทูลพระเยซูเจ้าว่า ‘พระเจ้าข้า ข้าพเจ้าจะยกทรัพย์สมบัติครึ่งหนึ่งให้แก่คนจน และถ้าข้าพเจ้าโกงสิ่งใดของใครมา ข้าพเจ้าจะคืนให้เขาสี่เท่า’ พระเยซูเจ้าตรัสว่า ‘วันนี้ ความรอดพ้นมาสู่บ้านนี้แล้ว เพราะคนนี้เป็นบุตรของอับราฮัมด้วย บุตรแห่งมนุษย์มาเพื่อแสวงหาและเพื่อช่วยผู้ที่เสียไปให้รอดพ้น

เข้าใจความหมายของพระวาจา

1. พระเยซูเจ้าและคนบาป

เราเริ่มต้นระยะที่สองของ “การสำรวจ” สายน้ำแห่งความเมตตาที่ไหลผ่านประวัติศาสตร์ หรือจะดียิ่งกว่าถ้าจะพูดว่าเราเริ่มต้น “การกระโจนลง” ในสระแห่งเบธไซดาเป็นครั้งที่สอง ซึ่งนับจากจุดนี้ไปเราจะพูดถึงพระวรสาร เมื่อพระเยซูเจ้าเสด็จมารับธรรมชาติมนุษย์ พระองค์ทรงกลายเป็น “พระพักตร์ที่มองเห็นได้ของพระเจ้าผู้ที่เรามองไม่เห็น” พระองค์ทรงบอกอัครสาวกของพระองค์ว่า “ผู้ที่เห็นเรา ก็เห็นพระบิดาด้วย” (ยน 14:9) บัดนี้ เราสามารถเพ่งพินิจพระเจ้า ผู้ “เมตตาและกรุณา ไม่โกรธง่าย เปี่ยมด้วยความรักมั่นคง และความซื่อสัตย์” (อพย 34:6) ได้ในพระพักตร์ของพระบุตรผู้ทรงรับธรรมชาติมนุษย์ เราจะทำเช่นนี้ในบทต่อจากนี้ไป คือ รำพึงตามกิจการแห่งความเมตตาของพระคริสตเจ้าก่อน แล้วจึงรำพึงตามคำสอนของพระองค์เกี่ยวกับความเมตตา

พระเยซูเจ้าทรงพบปะคนจำนวนมากในพื้นที่ต่าง ๆ ของปาเลสไตน์ พระวรสารได้บันทึกชื่อของคนเหล่านี้เป็นส่วนใหญ่ รายละเอียดบางอย่างสะดุดสายตาของเรา เช่น หญิงและชายที่พระองค์ได้พบนั้นอยู่ในสถานการณ์ที่ยากลำบากเสมอ หรือกำลังป่วย กำลังโศกเศร้า หรือกำลังตกอยู่ในสถานการณ์ที่คับขัน ยิ่งกว่านั้น พวกเขาอยู่ในสถานการณ์ที่ผิดศีลธรรม ซึ่งขัดต่อบทบัญญัติของโมเสส ดังนั้นเขาจึงไม่ได้เจริญชีวิตตามพระประสงค์ของพระเจ้า

ประชาชนมีภาพของพระเมสสิยาห์ฝังอยู่ในใจมาก่อน พวกเขา (รวมทั้งอัครสาวก) จึงเชื่อว่าพระเยซูเจ้าจะทรงเป็นผู้เรียกสายฟ้าแห่งพระพิโรธของพระเจ้าลงมาทำลายคนชั่ว แต่พระองค์กลับแสดงความรักของพระบิดาต่อประชากรของพระองค์ ความรักที่ชาวอิสราเอลไม่สมควรได้รับเลย หลังจากประกาศกทั้งหลายขู่ประชาชนเพราะพวกเขาหัวใจแข็งกระด้างแล้ว ประกาศกเหล่านั้นมักแสดงตัวว่าเป็นผู้นำความรักของพระเจ้า และพระเจ้าก็ไม่เคยปฏิเสธคำอ้างเหล่านี้เลย พระเจ้าทรงประกาศผ่านประกาศกและเพลงสดุดีว่าความรักของพระองค์เป็นความรักแบบให้เปล่า ไม่สามารถซื้อขายได้เหมือนสินค้า แม้พระองค์ยืนกรานเช่นนี้ แต่ประชาชนก็ยังถือศาสนาอย่างเข้มงวด จนไม่เหลือที่สำหรับความเมตตา

ความเมตตาคือลักษณะพิเศษของพระเยซูเจ้าที่ดึงดูดใจคนยากจน คนบาปทุกประเภท และบุคคลที่ถูกกีดกันทางสังคมและวงการศาสนา พระเยซูเจ้าทรงรื้อขนบธรรมเนียมทั้งหลาย คนบาปเป็นบุคคลที่สังคมถือว่ามีมลทิน เพราะพฤติกรรมส่วนตัวหรืออาชีพของเขาน่ารังเกียจ แต่พระองค์ทรงใช้เวลาอยู่กับคนเหล่านี้ เสียงบ่นจากธรรมาจารย์และฟาริสีเกี่ยวกับเรื่องนี้ เป็นเสียงประท้วงอย่างชิงชัง และพวกเขาคิดว่าเขามีเหตุผลที่ดีที่คิดเช่นนั้น

คำว่า “ฟาริสี” บ่งบอกว่าพวกเขาเป็นกลุ่มบุคคลที่แยกตัวและแตกต่างจากคนทั่วไป พวกเขา “สะอาด” และจำเป็นต้องหลบหลีกและไม่ติดต่อกับคนบาปเลยแม้แต่น้อย ในขณะที่พระเยซูเจ้าไม่เพียงไม่หลีกหนีคนเหล่านี้ แต่ยังดูเหมือนว่าทรงสบายพระทัยที่จะอยู่กับพวกเขา และถึงกับทรงร่วมโต๊ะอาหารกับเขาด้วย พระองค์ไม่ทรงตั้งเงื่อนไขสำหรับการเข้ามาหาพระองค์ ดังนั้น ในสายตาของธรรมาจารย์และฟาริสี พระองค์ย่อมเป็นผู้ที่มาจากพระเจ้าไม่ได้ เพราะเป็นไปไม่ได้ที่พระเจ้าจะทรงเห็นชอบกับบุคคลที่ไม่ปฏิบัติตามบทบัญญัติของพระองค์

สถานการณ์นี้ดูเหมือนว่าเข้าใจยาก จนกระทั่ง ยอห์น ผู้ทำพิธีล้าง ซึ่งเป็นผู้เตรียมทางให้พระองค์ ต้องส่งศิษย์ของเขามาถามพระเยซูเจ้าอย่างตรงไปตรงมาว่า “ท่านคือผู้ที่จะมา หรือเราจะต้องรอคอยใครอีก?” (มธ 11:3) ยอห์นประกาศการมาถึงของบุคคลที่จะนำดาบและไฟมาสู่โลก แต่เขากลับต้องยอมรับบุคคลที่ “จะไม่หักไม้อ้อที่ช้ำแล้ว หรือดับไส้ตะเกียงที่ยังริบหรี่อยู่” (12:20) ความสับสนของยอห์นเป็นสิ่งที่เข้าใจได้ และอันที่จริง พระเยซูเจ้าก็ไม่ทรงประหลาดใจ ด้วยทรงทราบว่ายอห์นถามอย่างสุจริตใจ พระเยซูเจ้าจึงทรงชี้ให้เห็นเครื่องหมายต่าง ๆ ที่จะระบุตัวพระองค์ว่าทรงเป็นพระเมสสิยาห์ที่ประกาศกทั้งหลายเคยประกาศไว้

แต่ใครคือคนบาป คำนี้หมายถึงคนประเภทใด คนยุคปัจจุบันมีแนวโน้มที่จะอ้างเหตุผลมาอธิบายทัศนคติของฟาริสีในพระวรสาร และอ้างว่าภาพด้านลบของฟาริสีเกิดจากการบิดเบือนของผู้เขียนพระวรสารในยุคหลัง บางคนยืนยันว่าคำว่า “คนบาป” หมายถึง “ผู้ที่ละเมิดบทบัญญัติอย่างจงใจและไม่สำนึกผิด” หรืออาจพูดได้ว่าคนเหล่านี้เป็นเพียงอาชญากรและบุคคลที่ละเมิดกฎหมายทั่วไปในยุคนั้น ถ้าเป็นเช่นนี้จริง ศัตรูของพระเยซูเจ้าก็ทำถูกแล้วที่เขาสะดุดใจ และถือว่าพระองค์ทรงเป็นบุคคลที่ไม่รับผิด

ชอบและเป็นบุคคลอันตรายในสังคม ซึ่งถ้าเป็นโลกปัจจุบัน ก็อาจเปรียบเทียบได้กับพระสงฆ์คนหนึ่งที่ไปเยี่ยมมาเฟีย ครอบครัวของมาเฟีย และอาชญากรทั่วไป และยอมรับคำเชิญไปรับประทานอาหารค่ำ โดยอ้างว่าเพราะเขาต้องการพูดเรื่องพระเจ้ากับคนเหล่านี้

แต่เหตุการณ์ที่เกิดขึ้นไม่ใช่เช่นนั้น พระเยซูเจ้าไม่ได้ไปเยี่ยมบ้านของคนเก็บภาษีและคนบาปบ่อย ๆ พระองค์เสด็จไปยังบ้านของคนเก็บภาษีและคนบาปเพียงคนละหนึ่งครั้งในแต่ละโอกาส พระองค์ทรงทำให้คนเหล่านี้เปลี่ยนชีวิตของเขาได้ ในความเป็นจริง ชาวฟาริสีมีมุมมองของตนเองเกี่ยวกับธรรมบัญญัติ เขาตัดสินเองว่าพฤติกรรมใดสอดคล้องหรือขัดต่อบทบัญญัติ และเขาถือว่าคนที่ไม่ปฏิบัติตนเหมือนพวกเขาต้องเป็นคนเลว พระเยซูเจ้าไม่ทรงปฏิเสธว่ามีบาปและคนบาปอยู่ในโลกนี้ เราจะเห็นว่าพระองค์ไม่ทรงแก้ตัวให้พฤติกรรมฉ้อฉลของศักเคียส พระองค์ทรงแสดงให้เห็นว่าพระองค์คิดเช่นนี้เมื่อพระองค์เรียกคนเหล่านี้ว่า “คนเจ็บไข้”

สิ่งที่พระเยซูเจ้าทรงประณามคือข้ออ้างของชาวฟาริสี ซึ่งเกิดขึ้นในปัจจุบันเหมือนกับในอดีต ว่าเขาสามารถตัดสินด้วยตนเองว่าอะไรคือความชอบธรรม และเขาใช้เกณฑ์นั้นตัดสินว่าผู้อื่น “เป็นขโมย อยุติธรรม ล่วงประเวณี” (ลก 18:11) และไม่คิดด้วยว่าคนเหล่านี้สามารถเปลี่ยนพฤติกรรมได้ นักบุญเปาโลพูดถึงคนที่ปกป้องบทบัญญัติอย่างไม่ลืมหูลืมตา และบอกว่าบ่อยครั้งที่คนเหล่านี้ทำสิ่งที่เขาตำหนิว่าผู้อื่นทำ (รม 2:17-24) วิธีที่ลูกาเกริ่นไว้ก่อนเล่าอุปมาเรื่องชาวฟาริสีและคนเก็บภาษี ช่วยให้เราเข้าใจมากขึ้น “พระเยซูเจ้าตรัสเล่าเรื่องอุปมานี้ให้บางคนที่ภูมิใจว่าตนเป็นผู้ชอบธรรมและดูหมิ่นผู้อื่น” (ลก 18:9) พระเยซูเจ้าทรงตำหนิบุคคลที่ประณามคนบาปอย่างเหยียดหยาม มากกว่าทรงตำหนิคนบาป

2. “ศักเคียส รีบลงมาเถิด”

เราจะไตร่ตรองเหตุการณ์ที่พระเยซูเจ้าทรงพบกับคนบาป เหตุการณ์หนึ่งเกิดขึ้นในบ้านของศักเคียสที่ ลูกา เล่าไว้ในบทที่ 19 เหตุการณ์นี้มีสองฉากและเกิดขึ้นในสองสถานที่ ฉากหนึ่งเกิดขึ้นในที่สาธารณะอีกฉากหนึ่งเกิดขึ้นภายในบ้าน เหตุการณ์แรกเกิดขึ้นท่ามกลางประชาชนจำนวนมาก อีกเหตุการณ์หนึ่งเกิดขึ้นระหว่างพระเยซูเจ้าและศักเคียส

พระเยซูเจ้าเสด็จมาถึงเมืองเยรีโค และไม่ใช่ครั้งแรกที่พระองค์เสด็จมาเยือนเมืองนี้ ครั้งนี้ เมื่อพระองค์เสด็จเข้าใกล้เมือง พระองค์ทรงรักษาชายตาบอดคนหนึ่ง (ดู ลก 18:35) ซึ่งอธิบายได้ว่าทำไมจึงมีประชาชนจำนวนมากมารอคอยพระองค์ที่นั่น ศักเคียสเป็น “หัวหน้าคนเก็บภาษี เป็นคนมั่งมี” (19:2) เนื่องจากเขาเป็นคนร่างเตี้ย เขาจึงปีนขึ้นต้นมะเดื่อเทศที่ขึ้นอยู่ตามทางที่พระเยซูเจ้าจะเสด็จผ่านเพื่อให้มองเห็นพระองค์ได้ถนัดขึ้น (ที่ประตูเมืองเยรีโค ประชาชนในวันนี้ยังชี้ต้นมะเดื่อเทศที่เก่าแก่ และบอกว่าอาจเป็นต้นมะเดื่อเทศของศักเคียสก็ได้) และนี่คือเหตุการณ์ที่เกิดขึ้น “เมื่อพระเยซูเจ้าเสด็จมาถึงที่นั่น ทรงเงยพระพักตร์ขึ้นทอดพระเนตร ตรัสกับเขาว่า ‘ศักเคียส รีบลงมาเถิด

เพราะเราจะไปพักที่บ้านท่านวันนี้’ เขารีบลงมาต้อนรับพระองค์ด้วยความยินดี ทุกคนที่เห็นต่าง บ่นว่า ‘เขาไปพักที่บ้านคนบาป’” (19:5-7)

ประชาชนเหยียดหยามศักเคียสเพราะเขาทุจริตเรื่องเงินทองและอำนาจ และบางทีอาจดูถูกเขาเพราะเขาเป็นคนร่างเตี้ยด้วย ศักเคียสเป็นเพียง “คนบาป” คนหนึ่งในสายตาของประชาชน ในขณะที่พระเยซูเจ้าเสด็จไปที่บ้านของเขา พระองค์ทรงละทิ้งฝูงชนที่นิยมชมชอบและต้อนรับพระองค์เข้าสู่เมืองเยรีโค และเสด็จไปเยี่ยมบ้านของศักเคียส ทรงปฏิบัติเหมือนกับชุมพาบาลที่ดี ผู้ทิ้งแกะ 99 ตัวเพื่อไปตามหาแกะตัวที่ 100 ที่หลงทาง สิ่งสำคัญเหนืออื่นใดสำหรับพระเยซูเจ้าคือ ศักเคียสเป็น “บุตรคนหนึ่งของอับราฮัม” (ลก 19:9)

ในวันอาทิตย์ที่อ่านพระวรสารตอนนี้ (วันอาทิตย์ที่ 31 ในเทศกาลธรรมดา ปี C) บทอ่านก่อนหน้านั้น กล่าวถึงความสงสารของพระเจ้า

แต่พระองค์ทรงเมตตาทุกคน เพราะพระองค์ทรงทำทุกสิ่งได้

และทรงมองข้ามบาปของมนุษย์ เพื่อให้เขาสำนึกผิด

เพราะพระองค์ทรงรักทุกสิ่งที่ดำรงอยู่

และไม่ทรงรังเกียจสิ่งใดที่พระองค์ทรงสร้าง (ปชญ 11:23-24)

ดังนั้น พระเยซูเจ้าทรงกำลังทำอย่างที่พระเจ้าทรงกระทำ พระองค์ทรงต้อนรับบุคคลที่ถูกกีดกันจากระบบทางการเมือง (คนยากจนและคนที่ถูกกดขี่) หรือคนที่ถูกผลักไสจากระบบศาสนา (คนนอกศาสนา คนเก็บภาษี และโสเภณี) บุคคลที่ยอมรับไม่ได้เมื่อเห็นพระเจ้าทรงกระทำเช่นนี้ ย่อมตัดขาดตนเองจากความรอดพ้น เมื่อเขาต้องการเลือกปฏิบัติโดยไม่คำนึงถึงสิ่งใด เขาจึงกลายเป็นฝ่ายที่ถูกเลือกปฏิบัติเสียเอง เมื่อมองในแง่นี้ ดูเหมือนว่าอุปมาเรื่องคนเก็บภาษีและชาวฟาริสีเป็นเหตุการณ์ที่ได้เกิดขึ้นจริง ๆ ในชีวิตของศักเคียส ในเรื่องอุปมานั้น พระเจ้าทรงทำให้คนเก็บภาษีที่สำนึกผิด กลับกลายเป็นคนชอบธรรม และทรงส่งชาวฟาริสีกลับไปบ้านแบบมือเปล่า ในกรณีนี้ พระเยซูเจ้าทรงนำความรอดพ้นมาสู่บ้านของศักเคียส และทรงละทิ้งประชาชนผู้ทะนงตนและมือถือสากปากถือศีล ให้ยืนบ่นอยู่ข้างนอก

เราจะเข้าไปภายในบ้านกับพระเยซูเจ้าและศักเคียส และได้ยินเรื่องส่วนที่เหลือ “ศักเคียสยืนขึ้นทูลพระเยซูเจ้าว่า ‘พระเจ้าข้า ข้าพเจ้าจะยกทรัพย์สมบัติครึ่งหนึ่งให้แก่คนจน และถ้าข้าพเจ้าโกงสิ่งใดของใครมา ข้าพเจ้าจะคืนให้เขาสี่เท่า’ พระเยซูเจ้าตรัสว่า ‘วันนี้ ความรอดพ้นมาสู่บ้านนี้แล้ว เพราะคนนี้เป็นบุตรของอับราฮัมด้วย บุตรแห่งมนุษย์มาเพื่อแสวงหาและเพื่อช่วยผู้ที่เสียไปให้รอดพ้น’” (ลก 19:8-10)

**Meditatio :** มองชีวิตของเราโดยมีพระวาจานำทาง

3. ความเมตตา (มิใช่คำตำหนิ) นำมาซึ่งอัศจรรย์

ขอให้เราหยุดพักเพื่อไตร่ตรองเหตุการณ์นี้ให้ลึกซึ้งยิ่งขึ้น ประชาชนเหยียดหยามคนเก็บภาษีเพราะหลายเหตุผล คนเหล่านี้ฐานะดีและไม่ซื่อสัตย์ จึงไม่น่าแปลกใจที่ประชาชนเกลียดและอิจฉาบุคคลที่เป็นต้นเหตุให้พวกเขาต้องจ่ายภาษีอย่างไม่เป็นธรรม

ศักเคียสเป็นหัวหน้าคนเก็บภาษี เขาได้ยินเสียงเล่าลือเกี่ยวกับพระเยซูเจ้า ว่าทรงเป็นประกาศกที่แตกต่างจากประกาศกอื่น ๆ เขาจึงต้องการเห็นพระองค์ และคงไม่ใช่เพราะความอยากรู้อยากเห็นเท่านั้น เขาสนใจพระองค์จริง ๆ แม้ว่าอาจเร็วเกินไปที่จะคิดว่าเขามีความปรารถนาจะกลับใจ เนื่องจากศักเคียสเป็นคนร่างเตี้ย เขามองเห็นอะไรไม่มากนัก เขาจึงปีนขึ้นต้นไม้ พระเยซูเจ้าเสด็จมาถึงและทรงมองขึ้นไป พระวรสารแย้มไว้หลายครั้งว่าสายพระเนตรของพระเยซูเจ้าดูเหมือนมีพลังอัศจรรย์ และสื่อสารได้มากกว่าคำพูด และพระองค์ทรงเรียกศักเคียสด้วยชื่อของเขา

เราอาจคิดว่าก่อนที่พระเยซูเจ้าจะทรงประกาศว่าศักเคียสได้รับการอภัย เขาควรปฏิบัติตามเงื่อนไขห้าข้อที่ต้องปฏิบัติก่อนจะได้รับการอภัยบาป คือ สำรวจมโนธรรม สำนึกผิด ตั้งใจแน่วแน่ว่าจะไม่ทำบาปอีกต่อไป สารภาพบาป และทำกิจใช้โทษบาป แต่ในกรณีนี้ ศักเคียสไม่ได้ทำอะไรเช่นนี้เลย พระเยซูเจ้าตรัสว่า “ศักเคียส รีบลงมาเถิด เพราะเราจะไปพักที่บ้านท่านวันนี้” (ลก 19:5) ประเด็นสำคัญในที่นี้คือความเร่งด่วน เขาต้องต้อนรับพระองค์ในเวลานี้ พระองค์ทรงต้องการใช้เวลาอยู่กับศักเคียส และไม่เพียงทรงเดินผ่านบ้านของเขาเพื่อให้เห็นว่าเขาอาศัยอยู่ที่ไหน พระองค์ทรงต้องการเข้าไปในบ้านของศักเคียส พักอยู่ในบ้านนั้นชั่วระยะเวลาหนึ่ง เสวยอาหารที่นั่น และบางทีอาจทรงพักแรมที่นั่นด้วย

พระเยซูเจ้าทรงเปิดโอกาสให้พระองค์ถูกตำหนิและอาจทรงได้รับอันตรายได้ เพราะพระองค์ทรงยอมเสี่ยงที่จะกลายเป็นผู้มีมลทิน เราได้เห็นว่าเปโตรลังเลใจที่จะเข้าไปในบ้านของโครเนลีอัส นายร้อยในกองทหารโรมัน เพราะไม่ต้องการให้ตนเองมีมลทิน (ดู กจ 10) นี่เป็นปฏิกิริยาปกติ เพราะการทำเช่นนั้นอาจเป็นที่สะดุดได้ พระเจ้าทรงพบกับคนบาปในบ้านของเขา และไม่ทรงตั้งเงื่อนไขใด ๆ ให้เขาปฏิบัติก่อน พระองค์ไม่ทรงขอให้เขาชำระตนเองให้สะอาดตามธรรมบัญญัติของโมเสส พระองค์ไม่ทรงขอให้เขาละทิ้งอาชีพที่ไม่น่านับถือของเขา หรือให้เขาทำกิจใช้โทษบาป

แต่ ศักเคียส สามารถมองเห็นความรักในสายพระเนตรของพระเยซูเจ้าได้ พระเยซูเจ้าทรงเคยมองเศรษฐีหนุ่มเช่นนี้เหมือนกัน (ดู มก 10:21) และสายพระเนตรนั้นกระทบจิตใจของศักเคียส ทำให้เขาเปี่ยมล้นด้วยความยินดี เขายินดีต้อนรับบุคคลที่มอบความรักอย่างปราศจากเงื่อนไขแก่เขา เขายอมให้ความรักนี้ไหลท่วมตัวเขา ความรักนี้ทำให้เขารู้สึกว่าเขากลับมีชีวิตและกลายเป็นมนุษย์อีกครั้งหนึ่ง เขาไม่รู้สึกอีกต่อไป

ว่าตนเองอยู่ในหมอกแห่งความรังเกียจ ซึ่งเป็นความรู้สึกที่ติดอยู่ในใจแม้แต่ในเวลาที่เขาอยู่กับเพื่อนร่วมงานและผู้ใต้บังคับบัญชา

ศักเคียสเข้าใจทันทีว่า ถ้าเขาต้องการให้ความรักนี้มีชีวิตและให้ชีวิตแก่เขา เขาต้องยอมให้ความรักนี้ไหลเข้าท่วมทั้งชีวิตของเขา เขาจำเป็นต้องยอมให้ความรักนี้มีอิทธิพลเหนือทุกความสัมพันธ์ระหว่างเขาและเพื่อนมนุษย์ ดังนั้น แม้ว่าพระเยซูเจ้าไม่ทรงเรียกร้องสิ่งใดจากเขา ศักเคียสก็เต็มใจประกาศว่าเขาจะยกทรัพย์สมบัติครึ่งหนึ่งให้แก่คนจน และถ้าเขาเคยเก็บภาษีจากผู้ใดอย่างไม่เป็นธรรม เขาจะคืนให้เป็นสี่เท่า

นี่คือการชดเชยความผิดอย่างแท้จริง แต่เป็นการชดเชยในระดับความสัมพันธ์กับมนุษย์ ในแง่ของความยุติธรรมระหว่างมนุษย์ และนี่คือสิ่งที่ทำให้การชดเชยของเขาสมควรได้รับความเคารพ แต่ศักเคียสไม่ได้ทำเช่นนี้เพราะเป็นเงื่อนไขที่พระเยซูเจ้าทรงตั้งขึ้นเพื่อให้เขาได้รับความรักจากพระองค์ แต่เป็นผลที่เกิดจากความรักนั้น ศักเคียสได้รับความรักก่อน และเป็นความรักที่พระองค์ทรงมอบให้เขาอย่างเต็มพระทัย เขาจึงรู้สึกว่าจำเป็นต้องหันไปหาผู้อื่น ผู้ที่เขาเคยฉ้อโกงมาจนถึงเวลานั้น และเขาเรียนรู้ที่จะเคารพและรักคนเหล่านั้น ความเมตตาของพระเจ้าทำงานเช่นนี้ และขอให้เราอย่าได้ลืมเราเรียนรู้ที่จะรักเมตตาเพื่อนพี่น้อง ด้วยความเมตตาของพระเจ้าแล้วหรือ....

**Oratio (**ช่วงสนทนากับพระเจ้าหลังจากที่ได้อ่านพระวาจาและอ่านชีวิตของเราแล้ว**)**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Contemplatio (อยู่กับพระวาจา)

“บุตรแห่งมนุษย์มาเพื่อแสวงหาและเพื่อช่วยผู้ที่เสียไปให้รอดพ้น” (ลก 19:10)

ให้เราใคร่ครวญประโยคนี้ โดยพูดซ้ำบ่อยๆ

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Communicatio (นำพระวาจาไปปฏิบัติ)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_